<classify> POLISI mkoani Morogoro inamshikilia Keneth Mwangele 69, mkazi wa kijiji cha Kiegea, Wilaya ya Kilosa na kumsaka mwanamke anayetambuliwa kwa majina ya Zaida Kaita Manjoge Rose akituhumiwa kuiba mtoto mwenye umri wa miezi saba aitwaye Jackson John.Mtoto huyo aliibwa maeneo ya Stendi Kuu ya Mabasi ya Msamvu, Manispaa ya Morogoro kwenye mazingira tatanishi alipokuwa na mama yake Raheli Stanfod 21, mkazi wa Berega, wilayani Kilosa.Kamanda wa Polisi wa Mkoa wa Morogoro, Wilbroad Mutafungwa amesema hayo wakati akizungumza na waandishi wa habari kuhusu mkakati wa jeshi hilo kuzuia na kupambana na uhalifu na wahalifu.Amesema tukio hilo lilitokea Agosti 7, mwaka huu saa tano asubuhi maeneo ya Stendi Kuu ya Mabasi Msamvu, Manispaa ya Morogoro ambapo Raheli aliibiwa mtoto wake Jackson.Akizungumzia mazingira ya wizi wa mtoto huyo amesema, mwizi wa mtoto alikwenda katika kijiji cha Kiegea , Kata ya Berega kwa lengo la kutafuta msichana wa kazi za ndani ndipo alipokutana na mzee aitwaye Keneth Mwangele 69 mkazi wa kijiji hicho na yeye alimpeleka nyumbani kwa kina Raheli baada ya kumweleza lengo lake la kufika kijijiji hapo.Amesema, baada kufika nyumbani hapo walionana na mmiliki wa mji huo yaani baba yake Raheli mzee Stanfod Chabonga 64, ndipo alipomtambulisha ujio wa mgeni huyo na kumtoa hofu kwamba anatafuta binti wa kwenda kumsaidia kazi jijini Dar es Salaam.Kamanda huyo wa Polisi alisema mara baada ya kujiridhisha mzee Chabonga aliamua kuwakutanisha na Raheli kwa lengo la kuzungumza ili wakikubaliana aende akafanye kazi mkoani Dar es Salaam kwa maana mgeni huyo alihitaji msichana hata kama ana mtoto mdogo.Amesema hata hivyo wakiwa safarini kuelekea Dar es Salaam walipofika Stendi Kuu ya Mabasi Msamvu wakati wanasubiri gari ya kwenda Dar es Salaam ndipo mwizi huyo alipopata nafasi ya kumchukua mtoto kutoka kwa mama yake akijifanya anamsaidia na kwenda kutafuta chakula ndipo alipotokomea kusikojulikana.Amesema hadi sasa mtuhumiwa anashikiliwa ambaye ni mzee Mwangele aliyempeleka mwizi huyo nyumbani kwa mama mtoto na jitihada za kumtafuta mwizi huyo bado zinaendelea.Kutokana na sakata hilo alitumia fursa hiyo kuwasihi wazazi na walezi wenye watoto kutowaamini watu wasiowafahamu kuwaachia watoto kwani baadhi yao hawana nia nzuri .  <topic>: KITAIFA 